পাক গোলায় প্রাণ হারালেন বায়ুসেনার চিকিৎসা কর্মী

ওয়েব ডেস্ক: যুদ্ধবিরতি (Ceasefire) লঙ্ঘন করেছে পাকিস্তান (Pakistan)। তার জবাবও দিচ্ছে ভারত (India)। এর মাঝেই দুঃসংবাদ। পাকিস্তানের গোলায় মৃত্যু হয়েছে ভারতীয় বায়ুসেনার (IAF) এক চিকিৎসা কর্মীর। তাঁর নাম সুরেন্দ্র কুমার (Surendra Kumar), বায়ুসেনার ৩৯ উইংয়ের মেডিক্যাল দলের সদস্য ছিলেন তিনি। জম্মু-কাশ্মীরের উধমপুরে কর্মরত ছিলেন তিনি। সেনা দফতর থেকে তাঁর মৃত্যুর খবর নিশ্চিত করা হয়েছে।

সুরেন্দ্র কুমারের মৃত্যুর খবর প্রথমে জানানো হয় তাঁর শ্যালক জয়প্রকাশকে। বাপের বাড়িতে থাকা সুরেন্দ্রর স্ত্রী তাঁর কাছ থেকেই খবর পান। স্বামীর অকালপ্রয়াণের খবর পেয়ে অসুস্থ হয়ে পড়েন তিনি, তাঁকে হাসপাতালে ভর্তি করানো হয়েছে। স্ত্রী ছাড়াও আট এবং পাঁচ বছরের দুই সন্তান রেখে গেলেন সুরেন্দ্র।

আরও পড়ুন: অমৃতসরে অব্যাহত রেড অ্যালার্ট

রাজস্থানের (Rajasthan) ঝুনঝুন এলাকার বাসিন্দা সুরেন্দ্র। ভারতীয় বায়ুসেনায় চিকিৎসা কর্মী হিসেবে ১৪ বছর ধরে কর্মরত ছিলেন তিনি। সুরেন্দ্রর কাকা জানিয়েছেন, ডিউটি থেকে বাড়ি ফিরলেই এলাকার তরুণদের সেনাবাহিনীতে যোগ দিতে উৎসাহ দিতেন তিনি।

প্রসঙ্গত, শনিবার ভারত সরকারের তরফে যুদ্ধবিরতি ঘোষণা করা হয়েছিল। পাকিস্তানও যুদ্ধবিরতিতে সম্মত হয়। কিন্তু তার কয়েকঘণ্টা পরেই শান্তিচুক্তি লঙ্ঘন করে তারা। এদিকে ভারত জানিয়ে দিয়েছে, এরপর থেকে দেশে যে কোনও জঙ্গি হানাকে যুদ্ধ বলেই মনে করা হবে।